AeroMobil

AeroMobil , թռչող ավտոմեքենայի սլովակյան նախատիպ, որը մշակել են Բրատիսլավայի AeroMobil s.r.o. ընկերության մասնագետները և առաջին անգամ փորձարկել 2013 թվականին։ Նախատիպը տեսքով ավտոմեքենա է, որը, սակայն կարող է փոխարկվել օդանավի՝ ավտոմայրուղին օգտագործելով որպես թռիչքուղի։

AeroMobil s.r.o. ընկերության հիմնադիր և ղեկավար Յուրայ Վացուլիկը (Juraj Vaculík) 2015 թվականին հայտարարել է, որ թռչող ավտոմեքենան նախատեսված է այն մեծահարուստ գնորդների համար, ովքեր ի վիճակի են գնելու սուպեր ավտոմեքենաներ և սիրում են ինքնաթիռ վարել, թռչել։ Նա միաժամանակ հայտնել էր, որ այդպիսի ավտոմեքենաների առաջին խմբաքանակը վաճառքի կհանվի 2017 թվականին։

Պատմություն 
Թռչող ավտոմեքենայի առաջին տարբերակը՝ Aeromobil 2.0 անվանումով, ի ցույց է դրվել 2007 թվականի ապրիլին, Ֆրիդրիխսհաֆենի AERO ավիասրահում։ Aeromobil 2.5-ը, որ հիմնադրույթային տարբերակ էր և Յուրայ Վացուլիկի, Ստեֆան Կլայնի ու գյուտարար Դին Կամենի քսանամյա պրպտումների արդյունքը, ցուցադրվել է 2013 թվականի սեպտեմբերին, մի կարճ տեսանյութում։ Այդ նույն տարում առաջ են քաշվել հիմնադրույթային ևս երեք տարբերակներ՝ AeroMobil 1.0, 2.0, և 3.0 պայմանական անվանումներով։ AeroMobil 2.5-ը առաջինն է եղել, որ ցուցադրվել է նաև Մոնրեալի SAE AeroTech Congress and Exhibition-ում։ Վիեննայի Pioneers փառատոնում 2014 թվականի հոկտեմբերի 29-ին, մշակողների խոսքերով ասած, ցույց է տրվել ապրանքային արտադրանքին՝ Aeromobil 3,0-ին շատ մոտ մի տարբերակ։ Նրանք նշել են նաև, որ վերջնական տարբերակում մտադիր են ներառել նաև բալիստիկ անկարգել։

2015 թվականի մայիսի 8-ին Նիտրա օդանավակայանում ջախջախվել է Aeromobil-ի փորձարկվող նախատիպը։ Վարորդ-օդաչուն՝ Ստեֆան Կլայնը, որ փորձարկում էր իր իսկ մշակած մեքենան, կարողացել է կյանքը փրկել անկարգելը (պարաշյուտը) ժամանակին բացելու շնորհիվ և միայն թեթև վնասվածք է ստացել։ Ընկերության ներկայացուցիչ Ստեֆան Վադոչը, խոսելով վթարի պատճառների մասին, ասել է.  «Մոտավորապես 300 մետր բարձրության վրա օդաչուն անակնկալ պրոբլեմի է բախվել և հարկադրված է եղել դիմելու անկարգելի օգնությանը»։ Նա հավելել է, որ նախագիծը փակելու մտադրություն չունեն, շարունակելու են մշակել ու զարգացնել, թերևս՝ ընտրելով նախատիպի մեկ այլ տարբերակ։ Ընդ որում՝ ընկերության ներկայացուցիչները հայտարարել են, որ խանութներին առաջին թռչող ավտոմեքենաները կմատակարարեն արդեն 2018 թվականին։

Ծանոթագրություններ 

Ավտոմեքենաներ
Օդանավեր
Գյուտեր
Սլովակիայի գիտություն